(F° 56) Guillermus miseratione divina Archiepiscopus Senonensis, dilectis et fidelibus officialibus nostris Senon., salutem in Domino. Gravem dilectorum filiorum decani et capituli nostre Ecclesie Senonensis querimoniam nuper accepimus continentem quod, cum de consuetudine prefate Ecclesie Senonensis laudabili, racionabili ac legitime prescripta ac pacifice hactenus observata, prefati decanus et capitulum fuerint, nomine dicte nostre Ecclesie, in possessione pacifica, a tanto tempore cuius memoria in contrarium non existit, habendi et recipiendi ab Episcopis Meldensibus qui pro tempore fuerunt, dum ab Ecclesiam nostram Senonensem accedunt pro sua professione facienda ut est moris, unam capam sericeam et quedam alia, sive de Episcopis ipsis per Sedem Apostolicam, seu per electionem canonicam, eidem Meldensi ecclesie sit provisum; et venerabilis frater noster D. Meldensis Episcopus, cui de dicto episcopatu per Sedem Apostolicam est provisum, post professionem per ipsum factam in predicta Ecclesia nostra, dictam capam et alia ad que tenetur dictis decano et capitulo, nomine dicte nostre Ecclesie, non solverit, ymo pluries requisitus de solvendo eamdem, contradixerit et adhuc eciam contradicat, sine causa, in preiudicium nostre predicte Ecclesie non modicum et gravamen. Verum, quia circa cognitionem cause huiusmodi quampluribus nostris et nostre Senonensis Ecclesie negociis impediti ad presens vacare non possumus, vobis et vestrum cuilibet, de quorum fidelitate et industria quam plurimum confidimus, cognicionem, decisionem atque examinacionem huiusmodi cause cum suis dependenciis et connexis commictimus per presentes. Datum apud Naalliacum, domum nostram, Anno Domini millesimo trecentesimo vicesimo septimo, die martis ante Cineres.